卷之一

中风论治

论曰：医经云：夫风者，百病之长也。由是观之，中风在伤寒之上，为病急卒。歧伯所谓大法有四∶一曰偏枯，二曰风痱，三曰风懿，四曰风痹，言其最重者也。外有五脏诸风，皆载之于《千金》矣，兹不复叙。大抵人之有生，以元气为根，营卫为本，根气强壮，营卫和平，腠理致密，外邪客气焉能为害？或因喜怒，或因忧思，或因惊恐，或饮食不节，或劳役过伤，遂致真气先虚，荣卫失度，腠理空疏，邪气乘虚而入。及其感也，为半身不遂，肌肉疼痛，为痰涎壅塞，口眼斜，偏废不仁，神智昏乱；为舌强不语，顽痹不知，精神恍惚，惊惕恐怖，或自汗恶风，筋脉挛急，变证多端。治疗之法，当推其所自，若内因七情而得之者，法当调气，不当治风，外因六淫而得之者，亦先当调气，然后依所感六气，随证治之，此良法也。但发直吐沫，摇头上撺，面赤如妆，或头面青黑，汗缀如珠，眼闭口开，声如鼾睡，遗尿不知人者，皆不可治。

排风汤

治风湿虚冷，邪气入脏，狂言妄语，精神错乱。肝风发则面青，心闷，吐逆呕沫，胁痛头眩，不闻人声，偏枯筋急，曲蜷而卧；心风发则面赤，翕然而热，悲伤嗔怒，目张呼唤；脾风发则面黄，身体不仁，不能行步，饮食失味，梦寐颠倒，与亡人相随；肺风发则面白，欬逆，唾脓血，上气，奄然而极；肾风发则面黑，手足不遂，腰痛难以俯仰，冷痹骨疼。诸有此证，令人心惊，志意不定，恍惚多忘。服此汤安心志，聪耳明目，逐脏腑诸风疾，悉主之。

白术 白鲜皮 川芎 白芍药 当归去芦 桂心不见火 防风去芦 杏仁去皮、尖 甘草炙，各一两川独活去芦麻黄去根、节 茯苓去皮，各三两

上㕮咀，每服四钱，水一盏半、生姜七片，枣二枚煎七分，去滓，温服，不拘时候。 服之微汗不妨，此药大理荣血，摧抑肝邪。肝实有风，脉来浮实有力，目赤胁疼，口苦心烦，错语多怒，宜加羚羊角。热盛者，加犀角。肝虚有风，脉来浮虚无力，当去麻黄，加黄芪。不能言语者，加荆沥。

中湿论治

论曰：《活人书》云：风雨袭虚，山泽蒸气，令人中湿，湿流关节，身体烦痛，其脉沉缓为中湿。大抵中湿变证万端：夹风者，为烦热，为流走，为拘急；兼寒者，为痛，为浮肿；与风寒二气合则为痹，皆由中湿而后夹以异气而然也。治湿之法，不可大发汗，慎不可以火攻之，惟当利其小便。医经所谓：治湿不利小便，非其治也。

抚芎汤

治湿流关节，臂疼手重，不可俯仰，或自汗，头眩，痰逆恶心。

抚芎 白术 橘红各一两 甘草炙，半两

上㕮咀，每服四钱，水一盏半、姜七片煎至八分，去滓，温服，不拘时候。